**Familha** : Bèstias **Nom** : L’Ors

# Origina :

L’ors qu’es present en tant que mite en tots los Pirenèus, mès sustot, en la partida gascona de las montanhas, deu Coseran dinc au Biarn.

# Descripcion :

Qu’es l’animau bien coneishut qu'a tostemps frequentat las montanhas. Qu’es percebut en Gasconha com un tròç de cosin alunhat de l’òmi, lhèu un òmi ancianament castigat pr'ua divinitat e cambiat en bèstia. Suu plan de la mitologia, qu’es lo simbèu de la bestialitat qui tot òmi e sentís au pregond d’eth-medís. Per autant, n’es pas un simbèu mauhasent : que representa la virilitat e la vita.

# Istòria :

Mantuns contes diferents que’u hican en scèna. En l’un, un òmi e ua hemna que s’èran estujats per la montanha un jorn quèn lo Bon Diu e s’i passajava. Quèn aqueste e passèt au ras d’eths, que’s hiquèn a cridar. Lo creator, esvarjat, puish hòrt esmalit, que’us cambièt lavetz en ors.

Lo medís conte qu’existís dab non pas un òmi e ua hemna, mès un haur, qui, en trabalhant, esbarriscla, shets ac voler, buas sus lo Senhor. Lo castig qu’es lo medís.

En Bigòrra, que pensavan que los ors espiavan los òmis desempuish l’entrada de la soa tuta. En Varètge, ua legenda que dit que d’auts còps, cinc ors qu’èran los mèstes deu país.

Lo conte de l’ors mèi conegut qu’es lo en lo quau e’s pren ua hemna, Roseta, com hemia ; de las soas amors que va vàder Jan de l’Ors.

Lo conte aqueste qu’es tustemps viu a truvèrs los carnavals montanhòus o modèrnes.

# Intertextualitat :

* Lo tèma de l’Ors qu’es hòrt present en la cultura gascona. Mantuas expres- sions de la lenga que i hèn referéncia. Qu’a recebut lo chafre « lo pè-descauç » mèi que mèi per estar sentit com tanhent deus òmis.
* Tradicion deus orsatèrs (o orsalhèrs): lo herumi masedat. Los combats orga- nizats enter ors e cans de carnissèrs (a Lordas au debut deu sègle XXau, suu Camp comun).
* Tradicion pastorala : lo can « pató » (pastor), los « hèrs » (colar de hèr dab puntas longas qui emparava de las nhacaduras de l’ors au còth) ;
* Actualitat: lo F.I.E.P, las alargadas d’ors eslovèns, etc.
* Poèma de Mascaraux : « L’ors *»*, in *Capvath noste*, Marimpouey Yoen, Pau, 1924.
* Carnaval bearnés : serada de la « caça a l’ors. »

*\* Le premier Dieu*, Christian Bernadac, Neuilly, éditions Michel Lafont, mars 2000.